Drinkouderdom verander dalk binnekortArgieffoto Dr. Rob Davies, minister van handel en nywerheid, het gesê die publiek het 45 dae om kommentaar te lewer op voorgestelde wysigings aan die Nasionale Drankwet. “Van die voorstelle is dat die wettige drinkouderdom na 21 verhoog word en dat vervaardigers, verspreiders en handelaars verantwoordelik gehou kan word as iemand onder die invloed van alkohol in ŉ motorongeluk betrokke is of ŉ misdaad pleeg.” Hy meen alkoholmisbruik kan afneem indien die wettige drinkouderdom verhoog word. “In ander lande, waar die wettige drinkouderdom verhoog is, het die gevolge van alkoholmisbruik, soos motorongelukke, afgeneem.” Davies het gesê terwyl strafregtelike aanspreeklikheid bestaan om die onwettige handel in alkohol te beperk, is dit moeilik om af te dwing en dit het die regering genoodsaak om siviele aanspreeklikheid te oorweeg. “Indien vervaardigers en verskaffers aan onwettige of ongelisensieerde drankverkopers alkohol verskaf en hierdie optrede veroorsaak skade, moet die vervaardigers en verskaffers bewys dat hulle redelike stappe gedoen het om te verseker dat hul produk nie aan die ongelisensieerde drankverkopers verskaf word nie,” het Davies gesê. Volgens Davies kan drankverkopers ook in die sop beland indien hulle alkohol verskaf aan iemand wat reeds duidelik onder die invloed is. “Indien dit gebeur en die persoon begaan ŉ oortreding wat koste tot gevolg het, moet die verskaffer verduidelik hoekom hy of sy nie siviel aanspreeklik gehou moet word nie.” Die wysigingswet wil ook beperkinge geplaas op die reklame en bemarking van alkoholprodukte, asook beperkinge op die borgskap en promosie van alkoholiese drankies, advertensies wat jong mense spesifiek teiken en reklameborde by enige vervoergeriewe en vulstasies. “Enige reklame sal die nadelige gevolge van alkoholgebruik moet aandui.” Volgens die wysigingswet moet ondernemings waar alkohol verkoop word, ten minste 500 m ver weg van skole, kerke, ontspanningsfasiliteite, woonbuurte en openbare instellings wees.